Document ID: 32012D0029

A BIZOTTSÁG VÉGREHAJTÁSI HATÁROZATA
(2012. január 13.)
az EN 60065:2002/A12:2011 „Audio-, video- és hasonló elektronikus készülékek - Biztonsági követelmények” című szabványnak és az EN 60950-1:2006/A12:2011 „Informatika - Biztonság - 1. rész: Általános követelmények” című szabványnak a 2001/95/EK európai parlamenti és tanácsi irányelv általános biztonsági előírásának való megfeleléséről, valamint e szabványok hivatkozásainak az Európai Unió Hivatalos Lapjában történő kihirdetéséről
(az értesítés a C(2012) 55. számú dokumentummal történt)
(EGT-vonatkozású szöveg)
(2012/29/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 4. cikke (2) bekezdésének első albekezdésére,
a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikkének megfelelően felállított állandó bizottsággal folytatott konzultációt követően,
mivel:
(1)
A 2001/95/EK irányelv 3. cikkének (1) bekezdése szerint a gyártók kizárólag biztonságos termékeket hozhatnak forgalomba.
(2)
A 2001/95/EK irányelv 3. cikke (2) bekezdésének második albekezdése értelmében egy terméket a vonatkozó nemzeti szabványok hatálya alá tartozó veszélyek és veszélykategóriák tekintetében akkor lehet biztonságosnak tekinteni, ha az megfelel az olyan európai szabványokat átvevő, önkéntesen alkalmazandó nemzeti szabványoknak, amelyek hivatkozásait a Bizottság ezen irányelv 4. cikke (2) bekezdésének megfelelően az Európai Unió Hivatalos Lapjában kihirdette.
(3)
A 2001/95/EK irányelv 4. cikkének (1) bekezdése szerint az európai szabványokat a Bizottság felhatalmazása alapján európai szabványügyi testületek állapítják meg.
(4)
A 2001/95/EK irányelv 4. cikkének (2) bekezdése alapján a Bizottság kihirdeti az e szabványokra történő hivatkozásokat.
(5)
2009. szeptember 28-án a Bizottság kiadta az M/452. számú megbízást az európai szabványügyi testületeknek, hogy dolgozzanak ki egy olyan európai biztonsági szabványt, amely követelményeket állapít meg a hordozható zenelejátszók és a zenelejátszási funkcióval rendelkező mobiltelefonok túlzott hangnyomása elleni védelem érdekében.
(6)
Az Európai Elektrotechnikai Szabványügyi Bizottság (CENELEC) a Bizottság megbízására 2011. január 24-én elfogadta az EN 60065:2002/A12:2011 „Audio-, video- és hasonló elektronikus készülékek - Biztonsági követelmények” című szabványt és az EN 60950-1:2006/A12:2011 „Informatika - Biztonság - 1. rész: Általános követelmények” című szabványt.
(7)
Az EN 60065:2002/A12:2011 és az EN 60950-1:2006/A12:2011 szabványok eleget tesznek az M/452. számú megbízásnak, és megfelelnek a 2001/95/EK irányelvben megállapított általános biztonsági előírásnak. Hivatkozásaikat ki kell hirdetni az Európai Unió Hivatalos Lapjában.
(8)
Az e határozatban előírt intézkedések összhangban vannak a 2001/95/EK irányelvvel létrehozott bizottság véleményével,
ELFOGADTA EZT A HATÁROZATOT:
1. cikk
Az EN 60065:2002/A12:2011 „Audio-, video- és hasonló elektronikus készülékek - Biztonsági követelmények” című szabvány és az EN 60950-1:2006/A12:2011 „Informatika - Biztonság - 1. rész: Általános követelmények” című szabvány a hatályuk alá tartozó kockázatok tekintetében megfelelnek a 2001/95/EK irányelvben megállapított általános biztonsági előírásnak.
2. cikk
Az EN 60065:2002/A12:2011 és az EN 60950-1:2006/A12:2011 szabványokra történő hivatkozásokat kihirdetik az Európai Unió Hivatalos Lapjának C sorozatában.
3. cikk
Ennek a határozatnak a tagállamok a címzettjei.
Kelt Brüsszelben, 2012. január 13-án.

Labels: 12
7
3